b"\n_START_ARTICLE_\nNeptunita\n_START_SECTION_\nCaracter\xc3\xadstiques qu\xc3\xadmiques\n_START_PARAGRAPH_\nSegons la classificaci\xc3\xb3 de Strunz \xc3\xa9s un fil\xc2\xb7losilicat, amb transici\xc3\xb3 entre l'estructura de fil\xc2\xb7losilicat i la d'inosilicat, mentre que en altres classificacions com la de Dana \xc3\xa9s considerat un inosilicat en estructura tubular formant g\xc3\xa0bies, igual que la resta de minerals del mateix grup de la neptunita. Sigui considerat d'una o una altra forma, sempre porta com a cations en la seva f\xc3\xb3rmula: potassi, sodi, liti, ferro i titani._NEWLINE_\xc3\x89s isoestructural amb la manganoneptunita (KNa\xe2\x82\x82Li(Mn\xc2\xb2\xe2\x81\xba)\xe2\x82\x82Ti\xe2\x82\x82Si\xe2\x82\x88O\xe2\x82\x82\xe2\x82\x84), amb la qual forma una s\xc3\xa8rie de soluci\xc3\xb3 s\xc3\xb2lida, en la qual la substituci\xc3\xb3 gradual del ferro per mangan\xc3\xa8s va donant els diferents minerals de la s\xc3\xa8rie._NEWLINE_A m\xc3\xa9s dels elements de la seva f\xc3\xb3rmula, sol portar com a impureses una mica de mangan\xc3\xa8s i calci.\n_START_SECTION_\nFormaci\xc3\xb3 i jaciments\n_START_PARAGRAPH_\nApareix en vetes de natrolita, tallant una inclusi\xc3\xb3 d'esquist amb glaucofana en una massa de roques serpentinites._NEWLINE_Sol trobar-se associat a altres minerals com: eudialita, arfvedsonita, egirina, natrolita, benitoita, joaquinita-(Ce), nordita-(La), lomonosovita, sodalita o ussingita."